สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 13 มิ.ย.60
14 มิ.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (13 มิ.ย.) โดยดัชนีดาวโจนส์ และ S&amp;P500 ปิดตลาดทำนิวไฮ เพราะได้แรงหนุนจากการดีดตัวขึ้นของหุ้นกลุ่มเทคโนโลยี หลังจากที่หุ้นกลุ่มดังกล่าวร่วงลงติดต่อกัน 2 วันทำการก่อนหน้านี้ อย่างไรก็ตาม นักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด) ในวันนี้ตามเวลาสหรัฐ
ดัชนีเฉลี่ยอุตสาหกรรมดาวโจนส์ปิดที่ 21,328.47 จุด เพิ่มขึ้น 92.80 จุด หรือ +0.44% ดัชนี S&amp;P500 ปิดที่ 2,440.35 จุด เพิ่มขึ้น 10.96 จุด หรือ +0.45% ดัชนี Nasdaq ปิดที่ 6,220.37 จุด เพิ่มขึ้น 44.90 จุด หรือ +0.73%
 
ตลาดหุ้นลอนดอนปิดปรับตัวลง เมื่อคืนนี้ (13 มิ.ย.) หลังจากสำนักงานสถิติแห่งชาติของอังกฤษเปิดเผยตัวเลขเงินเฟ้อที่พุ่งขึ้นสูงสุดในรอบ 4 ปี ซึ่งส่งผลให้เงินปอนด์ทะยานขึ้น โดยการแข็งค่าของเงินปอนด์ส่งผลให้ตลาดวิตกกังวลเกี่ยวกับผลกำไรของบริษัทอังกฤษที่เข้าไปดำเนินธุรกิจในต่างประเทศ
ดัชนี FTSE 100 ปิดที่ 7,500.44 จุด ลดลง 11.43 จุด หรือ -0.15%
 
ตลาดหุ้นยุโรปปิดบวก เมื่อคืนนี้ (13 มิ.ย.) เนื่องจากการดีดตัวขึ้นของหุ้นกลุ่มเทคโนโลยีช่วยหนุนบรรยากาศการซื้อขายในตลาดให้กลับมาคึกคักอีกครั้ง ขณะที่นักลงทุนจับตาการประชุมของธนาคารกลางอังกฤษ และธนาคารกลางสหรัฐ (เฟด) ในสัปดาห์นี้
ดัชนี Stoxx Europe 600 เพิ่มขึ้น 0.6% ปิดที่ 388.75 จุด
ดัชนี DAX ตลาดหุ้นเยอรมันปิดที่ 12,764.98 จุด เพิ่มขึ้น 74.54 จุด หรือ +0.59% ดัชนี CAC-40 ตลาดหุ้นฝรั่งเศสปิดที่ 5,261.74 จุด เพิ่มขึ้น 21.15 จุด หรือ +0.40% และดัชนี FTSE 100 ตลาดหุ้นลอนดอนปิดที่ 7,500.44 จุด ลดลง 11.43 จุด หรือ -0.15%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (13 มิ.ย.) โดยได้ปัจจัยหนุนจากการคาดการณ์ที่ว่า สต็อกน้ำมันดิบซึ่งสำนักงานสารสนเทศด้านการพลังงานของรัฐบาลสหรัฐ (EIA) มีกำหนดเปิดเผยในวันนี้ จะปรับตัวลดลง อย่างไรก็ตาม ตลาดน้ำมันได้รับแรงกดดันในระหว่างวัน จากรายงานที่ว่าการผลิตน้ำมันของกลุ่มประเทศผู้ส่งออกน้ำมัน (โอเปก) ปรับตัวสูงขึ้นในเดือนพ.ค. แม้สมาชิกกลุ่มโอเปกได้บรรลุข้อตกลงในการขยายเวลาปรับลดกำลังการผลิตออกไปจนถึงไตรมาสแรกของปีหน้าก็ตาม
สัญญาน้ำมันดิบ WTI ส่งมอบเดือนก.ค. เพิ่มขึ้น 38 เซนต์ หรือ 0.8% ปิดที่ 46.46 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 43 เซนต์ หรือ 0.9% ปิดที่ 48.72 ดอลลาร์/บาร์เรล
 
สัญญาทองคำตลาดนิวยอร์กปิดขยับลง เมื่อคืนนี้ (13 มิ.ย.) โดยสัญญาทองคำปิดในแดนลบติดต่อกันเป็นวันที่ 5 เนื่องจากนักลงทุนวิตกกังวลต่อกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมซึ่งจะเสร็จสิ้นในวันนี้ตามเวลาสหรัฐ
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 30 เซนต์ หรือ 0.02% ปิดที่ 1,268.60 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 17.7 เซนต์ หรือ 1.04% ปิดที่ 16.767 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 20.3 ดอลลาร์ หรือ 2.15% ปิดที่ 924.2 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 6.70 ดอลลาร์ หรือ 0.8% ปิดที่ 857.55 ดอลลาร์/ออนซ์
 
สกุลเงินดอลลาร์อ่อนค่าลง เมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อคืนนี้ (13 มิ.ย.) ขณะที่นักลงทุนจับตาการประชุมของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ โดยนักลงทุนรอดูการส่งสัญญาณการปรับขึ้นดอกเบี้ยต่อไปในปีนี้ รวมทั้งการปรับลดงบดุลบัญชีของเฟด ส่วนเงินปอนด์แข็งค่าขึ้นหลังจากสำนักงานสถิติแห่งชาติของอังกฤษเปิดเผยตัวเลขเงินเฟ้อที่พุ่งขึ้นสูงสุดในรอบ 4 ปี
ยูโรแข็งค่าขึ้นสู่ระดับ 1.1205 ดอลลาร์ จากระดับ 1.1200 ดอลลาร์ ขณะที่เงินปอนด์แข็งค่าขึ้นแตะระดับ 1.2746 ดอลลาร์ จากระดับ 1.2643 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7539 ดอลลาร์สหรัฐ จากระดับ 0.7532 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 109.97 เยน จากระดับ 109.83 เยน แต่อ่อนค่าลงเมื่อเทียบกับฟรังก์สวิสที่ระดับ 0.9686 ฟรังก์ จากระดับ 0.9689 ฟรังก์